
  
   [image: 9788245038552.jpg]
  

 
  
   
    [image: dekorativ illustrasjon]
   

  

 
  
   
    [image: dekorativ illustrasjon]
   

  

 
  
   
    
     Copyright © 2022 by
    
   

   
    
     Vigmostad & Bjørke AS
    
   

   
    All Rights Reserved
   

   
    ISBN: 978-82-450-5510-8
   

   
    1. utgave, 1. versjon 2022
   

   
    E-utgaven er basert på 1. trykte utgave, 1. opplag: ISBN 978-82-450-3855-2
   

   
    Elektronisk tilrettelegging: PanDawer DtP studio
   

   
    Forsidedesign ved forlaget
   

   
    Spørsmål om denne boken kan rettes til:
   

   
    Fagbokforlaget
   

   
    Kanalveien 51
   

   
    5068 Bergen
   

   
    
     Tlf.: 55 38 88 00
    
   

   
    e-post:
    
     fagbokforlaget@fagbokforlaget.no
    
   

   
    
     www.fagbokforlaget.no
    
   

   
    Materialet er vernet etter åndsverkloven.
   

   
    Uten uttrykkelig samtykke er eksemplarfremstilling
   

   
    bare tillatt når det er hjemlet i lov eller avtale med Kopinor.
   

  

 
  
   
    
     
     
     Forord
    
   

   
    Denne boka har blitt til over lang tid. Det måtte bli sånn. Ideen og initiativet kom fra LNU, og det ble pekt på et behov for en bok som beskriver hva samisk innhold i norskfaget kan være. Tidlig i prosessen ble det klart at det skulle komme en revisjon av norskfaget og av læreplanverket i sin helhet. Særlig så vi med forventning fram mot at den generelle delen av læreplanverket fra 1997 skulle oppdateres. Det var forventa at revisjonen måtte inkludere samiske perspektiver, og det viste den seg også å gjøre. Vi valgte derfor å avvente. Med Kunnskapsløftet 2020 har urfolksperspektivet for første gang blitt skrevet tydelig inn i Overordnet del, og dette har betydning for alle fag, inkludert norskfaget.
   

   
    Vi retter en stor takk til redaktør May Helene Solberg for å ha leda dette bokprosjektet med tålmodighet, engasjement og kyndighet fra begynnelse til slutt. Torkel Rasmussen, Elisabeth Johansen, Katarzyna Dominczak og Trond Trosterud skal ha takk for hjelp til å kvalitetssikre ulike deler av informasjonen i teksten. Til slutt vil vi særlig takke Irene Larsen og Torjer A. Olsen for faglig samarbeid og inspirerende samtaler som har hatt stor betydning for utviklinga av denne boka.
    
     Ollu giitu buohkaide!
    
   

   
    Tromsø, november 2022
   

   
    Åse Mette Johansen og Hilde Sollid

     Om denne boka
    
   

   
    Hvorfor kommer denne boka nå? Som lærerutdannere har vi i lang tid sett behov for en lærebok om samiske temaer i norskfaget. Dels møter vi lærerstudenter og lærere som gir uttrykk for at de har lite kunnskap om samisk språk og kultur, og dels møter vi samer som opplever at den norske skolen i liten grad tar opp samiske temaer. I noen tilfeller møter vi beskrivelser av undervisningspraksiser med de beste intensjoner, men som likevel oppleves som problematiske. Rett skal være rett, vi hører også fra lærere og studenter som kan mye på området, og som har gode erfaringer fra sin skolegang, men i den store sammenhengen er disse i mindretall. Som undervisere med samisk bakgrunn i den norske lærerutdanninga erkjenner vi et ansvar for å bidra til å bøte på kunnskapsbehovet. Når det er sagt, vil verken denne eller andre bøker kunne fylle hver enkelt norsklærers behov for kunnskap, men vi håper boka kan åpne opp noen dører inn til feltet og inspirere mange til å utvikle sin undervisning om samiske temaer i norskfaget.
   

   
    Den nye læreplanen i norsk, som trådte i kraft fra høsten 2020, gir en gyllen anledning til å skrive en bok om samisk i norskfaget. Som vi skal vise, er intensjonene både i læreplanen i norsk og i læreplanverket som helhet å ta steg i retning av å virkelig sette samisk innhold og samiske perspektiver på norskfagets dagsorden. Også uavhengig av denne nye læreplanen trenger lærere og andre inspirasjon til å snakke om samisk i norskfaget. Etter hvert som samene har fått anerkjennelse som urfolk
    
    
    , kan vi spore en etterspørsel etter kunnskap om samene og samiske temaer både fra samisk og norsk hold i samfunnet. Det er et felles ønske at vi alle skal ha grunnleggende kunnskap om hva det vil si at Norge er grunnlagt på territoriet til to folk, nordmenn og samer. En side ved dette ønsket er å skape en felles forståelse av konsekvensene av myndighetenes politikk overfor samene. Dette er grunnlaget for at Stortinget i 2018 oppretta Kommisjonen for å granske fornorskingspolitikk og urett overfor samer, kvener og norskfinner (Sannhets- og forsoningskommisjonen). I 2019 ble også skogfinnene inkludert i mandatet. Kommisjonen leverer sin rapport i 2023. En viktig del av kommisjonens arbeid er å dokumentere konsekvensene av fornorskingspolitikken
    
    
    på individ- og gruppenivå, og dette skal i neste omgang være grunnlag for fortsatt forsoning mellom samer, kvener/norskfinner
    
    
    , skogfinner
    
    
    og majoritetsbefolkninga. Ettersom minoritetene åpenbart har innsikt i hva fornorsking
    
    
    spolitikken har ført til, har særlig majoritetssamfunnet et betydelig ansvar for å forholde seg til denne kunnskapen.
   

   
    Mange lærere uttrykker at de er usikre på det å undervise i samiske temaer (se f.eks. Olsen, Sollid & Johansen, 2017). Dette gjelder også i norskfaget. Usikkerheten fører kanskje til stemoderlig – og i verste fall ingen – behandling av det samiske i norskundervisninga. Med andre ord er det et tydelig behov for en ressursbok om samisk i norskfaget, en bok som mer enn noe anna skal inspirere lærerne til å innfri intensjonene i Kunnskapsløftet 2020 på dette feltet. Vi har altså skrevet boka med norsklærere og lærerstudenter over hele landet i bakhodet. Norskfaget er skolens største fag, og det har en helt sentral rolle i å utvikle identitet
    
    
    og tilhørighet med utgangspunkt i det språklige og kulturelle mangfoldet elevene representerer. Disse perspektivene er viktig for alle de seks læreplanene i norsk som inngår i Læreplanverket for Kunnskapsløftet 2020, men vi prioriterer den læreplanen som er utvikla for elever som har norsk som sitt førstespråk, altså læreplan i norsk. Målsettinga er ikke å gi en uttømmende beskrivelse av hva norsklærere bør kunne om samiske temaer, eller hvordan de bør arbeide med temaene i klasserommet. Vårt mål er løfte fram noen av mulighetene som ligger i faget, og samtidig oppfordre til en utforskende undervisningspraksis.
   

   
    Vi vet det kan være utfordrende å undervise i temaer man ikke kjenner så godt. Kanskje opplever noen en viss redsel for å gjøre feil. Noen spør kanskje også om de som ikke-samer har legitimitet til å undervise om samiske temaer. Til det siste er det å si at selvsagt har alle lærere det. Det er til og med en plikt å gjøre det ettersom samiske temaer er en del av verdigrunnlaget og kunnskapsbasen som skolen skal bygge på. Vårt råd til leserne er å ta utgangspunkt i hva og hvordan man vil at andre skal lære om ens egen språk- og kulturbakgrunn. Vi håper at målgruppa for denne boka da kommer fram til et ønske om å nærme seg samiske temaer med respektfull interesse og med en målsetting om å unngå stereotypisering og andregjøring. Vi tror det da også er lettere å se hvor viktig det blir å basere undervisninga på oppdaterte og kvalitetssikra kilder og undervisningsressurser.
   

   
    Som forfattere er vi bevisste på at vår bakgrunn påvirker det vi vektlegger i denne boka. Det at vi har samisk bakgrunn, har i seg selv bidratt til at vi har ønska å skrive en bok om samiske temaer i norskfaget. Vi er også språkvitere med bakgrunn i sosiolingvistikk, og dette gjør at vi i særlig grad løfter fram språklig tematikk. Samtidig vil vi understreke at litteratur og kunst i vid forstand kan gi inspirerende og kraftfulle innfallsvinkler til undervisning om samiske temaer. Uavhengig av våre faglige ståsteder har vi som siktemål å dra samiske temaer inn i kjernen av norskfaget. Dette siktemålet er, som vi skal vise, forankra i Kunnskapsløftet 2020. Vi ønsker med dette å bidra til et perspektivskifte på et tema som etter alle solemerker i overveiende grad har blitt behandla stemoderlig i skoleverket. Dette perspektivskiftet er også relevant for norskfaget i lærerutdanning
    
    
    ene, og her har vi også støtte i forskrifter og retningslinjer. Samla sett slår disse styringsdokumentene fast at lærerutdanningene
    
    
    spiller en viktig rolle for å ivareta samiske elever og samiske temaer i den norske skolen. De felles nasjonale retningslinjene for alle lærerutdanningene
    
    
    slår eksempelvis fast følgende:
   

   
    Den samiske kulturarven og kulturarven til dei nasjonale minoritetane
    
    
    er ein del av kulturarven
    
    
    i Noreg. Dei norske lærarutdanningane skal formidle kunnskap om det samiske urfolkets
    
    
    og dei nasjonale minoritetanes
    
    
    historie, kultur, samfunnsliv og rettar. (UHR-Lærerutdanning, 2018)
   

   
    Dette overordna verdigrunnlaget for lærerutdanningene
    
    
    blir i neste omgang konkretisert i spesifikke nasjonale læringsutbyttebeskrivelser for de ulike lærerutdanningene
    
    
    og i lokale studieplaner på de ulike lærerutdanningsinstitusjonene. Samiske temaer er med andre ord noe alle lærerutdanninger
    
    
    i Norge skal ha på dagsorden. Samtidig vet vi at det tar tid å utvikle gode måter å ta opp disse temaene på rundt omkring (Olsen, Sollid & Johansen, 2017), og ofte er det ildsjeler som driver lokalt utviklingsarbeid. Uansett hvordan vi snur og vender på det, trenger ildsjelene det kollektive fellesskapet i ryggen for å holde på og holde ut i arbeidet med å få med alle. Derfor har alle lærere og lærerutdannere en viktig rolle i arbeidet med å sette samiske temaer og perspektiver i sentrum av det norske utdanningssystemet.
   

   
    Hvordan lese denne boka? Boka er skrevet som en helhet der kapitlene bygger på hverandre. Den har to hoveddeler. Del 1 er en skisse til en fagdidaktikk for samiske temaer i norskfaget. I kapittel 1 ser vi nærmere på samiske perspektiv i Kunnskapsløftet 2020, og i kapittel 2 presenterer vi det mangfoldige Sápmi. Del 2 består av seks kapitler som tar for seg kjerneelementene i norskfaget. Mens del 1 forklarer hvorfor samiske temaer i norskfaget er viktig, handler del 2 mer om hvordan man kan undervise om samisk tematikk. I en travel hverdag er det forståelig om leseren gjør noen prioriteringer ut fra konkrete behov. Vi vil likevel sterkt anbefale å prioritere å lese kapittel 1. Etter hvert kapittel har vi tatt med anbefalt litteratur som leseren kan gå videre til på egen hånd. I tillegg har vi med en fyldig referanseliste til slutt.

